ระทึกใต้บีทีเอส มีดจิ้มเฒ่าเบียร์ (คลิป)
เดินสวนทางจ้วงคอ พี่วินกวดจับตัวไว้ได้,ระทึก นักท่องเที่ยวชายวัย 63 ปี ชาวเยอรมัน ถูกหนุ่มเมืองช้างใช้มีดพับแทงลำคอเฉียดตาย เหตุเกิดริมถนนพหลโยธินใกล้ทางลงสถานีรถไฟฟ้าบีทีเอส หมอชิต หน้าสวนจตุจักร ขณะเหยื่อชาวต่างชาติพร้อมแฟนสาว ลงจากสถานีรถไฟฟ้าเดินมารอรถแท็กซี่ คนร้ายเดินสวนใช้มีดมีผ้าห่อปิดบัง แทงคอแล้วเดินจากไป เฉยๆ คนเห็นเลือดไหลร้องบอก คนขี่วิน จยย.และชาวบ้านพลเมืองดีเห็นเหตุการณ์ช่วยกันจับตัวไว้ได้ ผู้ก่อเหตุอ้างไม่ได้ทำ ตร.สอบสวนยังให้การวกวนไปมา บอกแค่ว่าเป็นชาวสุรินทร์ กำลังจะไป อู่รถย่าน จ.นนทบุรี ส่งตัวตรวจร่างกายที่ รพ.สมเด็จเจ้าพระยา ขณะที่ ผบ.ตร. ชื่นชมพลเมืองดี ช่วยจับคนร้ายทันควัน ชี้ต้องดำเนินคดีผู้ก่อเหตุโดยเร็ว เพื่อสร้างความเชื่อมั่นให้นักท่องเที่ยว,ภัยเมืองกรุง นักท่องเที่ยวชาวต่างเดินริมถนนถูกคนร้ายเดินสวนใช้มีดแทงเฉียดตาย ถูกจับทันควัน เปิดเผยขึ้นเมื่อเวลา 13.30 น. วันที่ 11 ก.ย. พ.ต.ต.สุพจน์ มะลิเลิศ สว. (สอบสวน) สน.บางซื่อ รับแจ้งเหตุมีคนร้ายใช้มีดแทงคอชาวต่างชาติ เหตุเกิดบริเวณป้ายรถประจำทาง หน้าสวนจตุจักร ใกล้ทางลงสถานีรถไฟฟ้าบีทีเอสหมอชิต ถนนพหลโยธิน แขวงจอมพล เขตจตุจักร กทม. รุดไปตรวจสอบที่เกิดเหตุพร้อม พ.ต.อ.วิรดล ทับทิมดี ผกก.บางซื่อ เจ้าหน้าที่ฝ่ายสืบสวน สน.บางซื่อ และอาสาสมัครมูลนิธิร่วมกตัญญู,ที่เกิดเหตุอยู่ริมถนน พบหยดเลือดจำนวนหนึ่ง ส่วนผู้บาดเจ็บถูกพลเมืองดีนำส่ง รพ.เปาโล พหลโยธินไปก่อนหน้านี้ ทราบชื่อนายปีเตอร์ สเปช อายุ 63 ปี ชาวเยอรมัน ถูกมีดพับแบบพกพาแทงเข้าลำคอด้านขวา บาดแผลยาวประมาณ 2 เซนติเมตร จากการสอบสวนเบื้องต้นทราบว่าผู้บาดเจ็บพร้อมแฟนสาวเดินลงมาจากสถานีรถไฟฟ้าเพื่อรอเรียกรถแท็กซี่ คนร้ายเดินสวนเข้ามาพร้อมใช้มีดพับแทงเข้าที่ลำคอ 1 ครั้งก่อนจะรีบวิ่งหลบหนี แต่โชคดีมีวินรถ จยย.รับจ้างรีบติดตามจับกุมตัวคนร้ายไว้ได้อย่างทันควันพร้อมมีดพับแบบพกพาที่ใช้ก่อเหตุ ตำรวจควบคุมตัวไปสอบสวนต่อที่ สน.บางซื่อ,นายกฤตชัย พิสิตโชติปรีดา อายุ 58 ปี ผู้ที่อยู่ในเหตุการณ์และโทร.แจ้งเหตุกล่าวว่า ขณะเกิดเหตุบริเวณดังกล่าวไม่มีคนพลุกพล่าน เห็นคนร้ายเดินสวนทางกับชายชาวต่างชาติ ก่อนคนร้ายจะยื่นมือที่มีผ้าห่อไว้แทงไปที่บริเวณลำคอของชาวต่างชาติ ตอนแรกไม่รู้ว่าเอามีดจิ้มแทง เมื่อชาวต่างชาติเดินผ่านไปมีคนร้องว่ามีเลือดออกทำให้รู้ว่าถูกทำร้าย จากนั้นวิน จยย.รับจ้างที่อยู่ใกล้เคียง 4 คน ไปช่วยกันจับตัวคนร้ายที่ยืนอยู่บริเวณใกล้เคียง ตนวิ่งตามไปช่วยเพราะกลัวว่าคนร้ายจะหยิบมีดขึ้นมาต่อสู้ ก่อนจะควบคุมตัวคนร้ายได้และควบคุมมาที่ริมรั้วสวนจตุจักร จากนั้นค้นหามีดที่ใช้ก่อเหตุจนพบเป็นมีดพับมีผ้าพันไว้ รีบแจ้งเจ้าหน้าที่ให้มาที่เกิดเหตุ,ด้านนายปัญญา ชมอินทร์ อายุ 40 ปี ผู้ขับขี่รถ จยย.รับจ้าง พลเมืองดีช่วยกับจับตัวคนร้ายกล่าวว่า คนร้ายกับชายชาวต่างชาติเดินสวนทางกันไม่ได้มีการพูดคุยกัน ก่อนคนร้ายจะใช้มีดแทงไปที่ชาวต่างชาติเข้าที่บริเวณลำคอ ขณะเกิดเหตุไม่รู้ว่าชายชาวต่างชาติโดนแทง จนกระทั่งเห็นเลือดหยด จึงช่วยกันกับเพื่อนวิน จยย.รับจ้างวิ่งไปจับตัวคนร้าย ทั้งนี้ หลังคนร้ายก่อเหตุไม่ได้วิ่งหลบหนี แต่ได้พับมีดเก็บไว้แล้วเดินจากไปเฉยๆ ตอนไปจับคนร้ายปฏิเสธว่าไม่ได้ทำ ไม่รู้เรื่องอะไร แต่ได้เก็บมีดไว้ในกระเป๋า ทั้งนี้ คนร้ายไม่กล้าขัดขืนเพราะคนที่ไปช่วยกันจับมีเยอะกว่า นอกจากนี้ช่วยหาผ้ามาให้ชาวต่างชาติ เพราะเห็นเลือดออกมากเพื่อห้ามเลือดไว้,พ.ต.อ.วิรดลเปิดเผยว่า จากการตรวจสอบทราบชื่อผู้ก่อเหตุคือนายวินัย หอมเนียม อายุ 41 ปี อยู่บ้านเลขที่ 12 หมู่ 22 ต.พรมเทพ อ.ท่าตูม จ.สุรินทร์ ยังให้การวกวนไปมาบอกว่า เป็นชาวสุรินทร์กำลังจะไปอู่รถย่าน จ.นนทบุรี โดยมีอาการคล้ายคนเมาสารเสพติด นำตัวไปตรวจหาสารเสพติดในร่างกาย ผลตรวจไม่พบสารเสพติด ขณะนี้ตำรวจ สน.บางซื่อ ควบคุมตัวไว้เพื่อสอบปากคำ เนื่องจากยังมีอาการมึนงงยังให้การไม่ได้ เบื้องต้นเจ้าหน้าที่แจ้งข้อหาทำร้ายร่างกายผู้อื่นได้รับบาดเจ็บ หลังจากนี้จะควบคุมตัวนายวินัยไปตรวจร่างกายที่ รพ.สมเด็จเจ้าพระยา และดำเนินคดีตามกฎหมายต่อไป,ด้าน พ.ต.อ.กฤษณะ พัฒนเจริญ รองโฆษก ตร. เผยถึงกรณีคนร้ายใช้ปืนมีดทำร้ายชาวต่างชาติ ในพื้นที่ สน.บางซื่อ และพลเมืองช่วยกันจับกุมผู้ต้องหาไว้ได้ว่า พล.ต.อ.จักรทิพย์ ชัยจินดา ผบ.ตร. ขอชื่นชมพลเมืองดีที่ร่วมเป็นหูเป็นตาให้กับเจ้าหน้าที่ตำรวจ ช่วยเหลือเจ้าหน้าที่จับกุมผู้ก่อเหตุ และสั่งการให้เร่งสืบสวนสอบสวนผู้ก่อเหตุ พยานแวดล้อม เพื่อดำเนินคดีตามกฎหมายกับผู้ก่อเหตุให้โดยเร็ว เพื่อสร้างความเชื่อมั่นให้กับพี่น้องประชาชนและนักท่องเที่ยวชาวต่างชาติ
ระทึก นักท่องเที่ยวชายวัย 63 ปี ชาวเยอรมัน ถูกหนุ่มเมืองช้างใช้มีดพับแทงลำคอเฉียดตาย เหตุเกิดริมถนนพหลโยธินใกล้ทางลงสถานีรถไฟฟ้าบีทีเอส หมอชิต หน้าสวนจตุจักร
นักท่องเที่ยว,ชาวเยอรมัน,ถูกแทง,บีทีเอส หมอชิต,ข่าวหน้า1